ועדת הכלכלה, כנסת 15, פרוטוקול מספר 374, 2001-11-28 09:00

אברהם פורז: בוקר טוב, אני מתכבד לפתוח את ישיבת הוועדה.

אברהם פורז: על סדר היום הצעת חוק משק החשמל (הגבלת צריכת חינם של חשמל על ידי עובדי חברת החשמל), התשנ"ט-1999.

אברהם פורז: הכנסת אישרה בקריאה מוקדמת את הצעת החוק, בתמיכת הממשלה.

אברהם פורז: אני רוצה לברך על כך את ראש הממשלה ואת שר התשתיות.

אדוארד בלאו: בהצעת החוק יש לתקן את הגדרת "השר", שהוא שר התשתיות הלאומיות ולא שר האנרגיה והתשתית.

אברהם פורז: בעוונותיי, העתקתי את זה מגרסאות קודמות, אז היה שר האנרגיה והתשתית.

אברהם פורז: בהמשך אני אפנה את תשומת לבכם לדוח שפרסם מבקר המדינה, שבו הוא מותח ביקורת קשה מאוד על התופעה הזאת.

אברהם פורז: אני חושב שהחוק הזה פועל לטובת עובדי חברת החשמל, לפחות לגבי הרוב.

אברהם פורז: לדעתי רוב העובדים נמצאים בתוך המגבלה של כפל הצריכה הממוצעת, שהיא היום כ-12 אלף קוט"ש לשנה.

אברהם פורז: נניח שרוב העובדים צורכים את סדרי הגודל האלה.

אברהם פורז: וגם אם חורגים קצת ויש שם עוד אלף או אלפיים קילוואט, לא שווה הנזק לתדמית ולשם הרע.

אברהם פורז: הרי בכל הזדמנות שרוצים לנגח את חברת החשמל ואת עובדיה, מייד אומרים "חשמל חינם".

אברהם פורז: אני טוען שלא שווה לציבור העובדים להתעקש על הדבר הזה.

אברהם פורז: אני מאוד אשמח, בלי להעביר שום חוק, אם יבואו אליי בהמשך הליכי החקיקה ויגידו לי שהעובדים הגיעו להסכם עם ההנהלה, מרצונם ובאופן מוסכם, ואז החוק הזה מיותר.

אברהם פורז: אני חושב שבמצב הנוכחי, שבו הצריכה איננה מוגבלת, למרות שיש איזשהו הסדר שמעל 24 אלף קוט"ש יש איזשהו הסדר שכן משלמים, אבל ההיקף הזה נראה מוגזם לגמרי.

אברהם פורז: לכן אני סבור שצריך לאשר את הצעת החוק ולהעבירה לקריאה ראשונה.

אברהם פורז: לפי דוח מבקר המדינה 11% מהעובדים צורכים עד 5,000 קוט"ש בשנה, שזה פחות מחצי ממה שאני מציע.

אברהם פורז: 9% מהעובדים צורכים בין 5,000 ל-7,000 קוט"ש.

אברהם פורז: 31% צורכים בין 7,000 ל-12,000 קוט"ש.

אברהם פורז: אם אני מחבר את כל האחוזים הללו, אני מגיע לכ-51%.

אברהם פורז: כלומר, למעלה ממחצית עובדי חברת החשמל ממילא צורכים פחות מהאמור בהצעת החוק.

אברהם פורז: הצעת החוק אמורה לפגוע באלה שצורכים הרבה יותר.

אברהם פורז: אלה שצורכים בין 12,000 ל-15,000 קוט"ש, זו קבוצה של 17%, 20% צורכים בין 15,000 ל-20,000.

אברהם פורז: אלה שמשתגעים לגמרי, מעל 20,000 קוט"ש, זה 10% מעובדי החברה.

אברהם פורז: אני אצטט עוד כמה דברים מהדוח של מבקר המדינה: בדיקה שביצעה החברה בביתו של עובד שצרך יותר מ-25,000 קוט"ש לשנה חשפה את העובדה שלמונה של אותו עובד חובר צרכן נוסף.

אברהם פורז: כמו כן, בעקבות סכסוך שכנים התברר באוגוסט 96', שעובד של החברה חיבר שתי דירות נוספות בבניין שלו למונה החשמל ומהדיירים הוא גבה תשלומים.

אברהם פורז: אחד הגמלאים של חברת החשמל צרך בין 31,000 ל-42,000 קוט"ש לשנה והתברר שבביתו מתגוררים גם בתו ובני משפחתה.

אברהם פורז: מגמלאי אחר גבו רק מחצית מהסכום שהיה מגיע לחברה.

אברהם פורז: אני חושב שהצעת החוק היא הצעה מוצדקת.

דדי גולן: כל המקרים האלה הועברו למבקר על ידי הנהלת החברה.

דדי גולן: מה שלא כתוב בקטע העיתון שהקראת וכן כתוב בדוח המבקר, הוא מה עשו לאותם עובדים.

דדי גולן: אותם עובדים היו צריכים לעמוד בפני ועדת משמעת וחלקם כבר לא בחברת החשמל וכמובן כבר לא מקבלים חשמל חינם.

דדי גולן: חשוב לציין את הדברים הללו.

עמיר פרץ: הסוגיה הזאת של חשמל חינם היא סוגיה פופולרית, כי מתמקדים באחת הקבוצות שכולם אוהבים לשנוא.

עמיר פרץ: פיתחו אליהם שנאה, כי במדינת ישראל אוהבים רק עובדים ששורפים צמיגים ושמקבלים שכר מינימום.

אברהם פורז: אז אתה דואג שיאהבו כמה שיותר.

עמיר פרץ: אני רוצה שגם אלה עם שכר המינימום ישאפו להיות בחברת חשמל ולא שאלה מחברת החשמל יהיו כמו עובדי שכר מינימום.

עמיר פרץ: לא רק לאיש פרטי מותר להרוויח.

עמיר פרץ: חס וחלילה שעובד בהסכם, שלא קיים רק 53 שנה, אלא הסכם קיבוצי שקיים 75 שנה, ירוויח.

עמיר פרץ: כל ההטבות הנאמרות פה לא ניתנו על ידי מדינת ישראל, כי מדינת ישראל רכשה את חברת החשמל עם ההסכמים הקיימים.

עמיר פרץ: לא יעלה על הדעת שעכשיו מדינת ישראל רוצה להתערב בנושא מאוד מאוד חשוב, שנקרא "הסכמי עבודה".

אברהם פורז: ברגע שאתה מתערב בשכר מינימום, אתה גם מתערב בהסכמי עבודה.

עמיר פרץ: אני לא חושב שאתה צודק.

אברהם פורז: אתה בעצם אומר שלמרות ההסכם, צריך לשלם יותר.

אברהם פורז: אם אתה מתערב בעובדי קבלני כוח אדם, אתה אומר שלמרות ההסכם צריך לקבל אותם כעובדים קבועים.

יגאל ביבי: חבר הכנסת פורז, החוק הזה הוא בעצם לטובת העובדים, כי הוא מנציח בחוק שמותר להם לקבל חשמל חינם.

יגאל ביבי: יכול להיות שהחוק הזה הוא בסופו של דבר לטובת העובדים.

עמיר פרץ: אני לא רוצה להיכנס לוויכוחים לגבי מה הוביל לחוק חברות כוח אדם.

עמיר פרץ: שיטות העבודה והסדרי העבודה מעוגנים בחוקים של הסכמים קיבוציים.

עמיר פרץ: יש כללי משחק אם אדם יכול להיות בן חורין או לא.

עמיר פרץ: מאז ומתמיד חקיקה קובעת את המינימום ולא עוסקת מעבר לזה.

עמיר פרץ: חקיקה קובעת את הרצפה ומעל הרצפה הזאת נעים להם יחסי העבודה בהתאם למצבו של המפעל ובהתאם למצבה של היחידה העסקית.

עמיר פרץ: זה הכלל הצרוף בעניין.

עמיר פרץ: אני אשמח שתקיים כאן בוועדה דיון על הסכמי העבודה על בסיס ההסכמים הקיבוציים ומשמעותם למשק.

עמיר פרץ: אתה יודע יפה מאוד שאנחנו אחת המדינות היחידות שיש בהן הפרה של האיזון בין ההגנה על ההון להגנה על העובדים.

עמיר פרץ: אם היתה חוקה בישראל, הרי החוק שלך היה מתמוטט אחרי דקה.

עמיר פרץ: מזלך שאין חוקה בישראל, מזלך שאין חוק יסוד שמגן על זכויות הפרט ועל זכויות בסיסיות של עובדים שנרכשו.

עמיר פרץ: אין הבדל בין להיכנס לך הביתה ולקחת את הדירה או חדר מהבית או לקחת לעובד סעיף בהסכם עבודה.

עמיר פרץ: מבחינתי אין הבדל בעיקרון.

עמיר פרץ: לכולנו ברור שמי שניזוק באופן קשה ביותר מכל המסע הזה נגד עובדי חברת החשמל, אלה עובדי חברת חשמל עצמם.

עמיר פרץ: לצערי, מרוב נזק הם כבר מתחילים להיות אדישים.

עמיר פרץ: כשאתה אומר למישהו מהבוקר עד הערב שהוא שחור, בסוף הוא משלים עם זה שהוא שחור.

עמיר פרץ: אדוני היושב ראש, אני רוצה שתדע שחברת החשמל יכולה להגיע להסכם עם העובדים שלה.

עמיר פרץ: הפחד שלי שההסכם הזה יזיק דווקא לעובדים הכי חלשים בחברה, כי אם נניח יחליטו שעלות החשמל לחברה הוא 3%, החברה יכולה להחליט שיכניסו את ה-3% לבסיס השכר.

עמיר פרץ: הרי זה ההיגיון הכי טוב – לשקלל מה העלות ולהכניס את זה לבסיס השכר.

עמיר פרץ: זו הצעה שהועלתה מספר פעמים.

עמיר פרץ: מה שיקרה אז הוא שעובד שמרוויח 30,000, אותה קבוצה של מנהלים בכירים, תרוויח יותר.

עמיר פרץ: דרך אגב, בחברת החשמל יש בין עשרה לחמישה עשר אחוז שמרוויחים 4,000 שקל, 3,500 שקל - -

דוד ביטון: גם 2,650 שקל, שזה שכר המינימום.

יגאל ביבי: למה קיים הפער הזה בחברה?

עמיר פרץ: כי מתערבים בהסכמי העבודה.

אברהם פורז: וזה עוד לפני החוק.

יגאל ביבי: איך ההסתדרות מסכימה לפער כזה?

עמיר פרץ: אני אומנם "רמבו" גדול, אבל את כל תחלואי 70 שנה אני לא יכול לפתור במכה אחת.

עמיר פרץ: הפערים לא נוצרו אצלי.

עמיר פרץ: יכולתי להיות אביר על סוס לבן במדינה הזאת אם כל יום הייתי מציג מה קיבלתי, אבל אני סופג בשקט ומשתדל להתמודד עם החובות והמחויבויות יחד עם דאגה לטובת המשק.

עמיר פרץ: האיזונים הללו לא פשוטים בכלל.

עמיר פרץ: יחד עם זאת, תארו לכם שהיתה מתקבלת החלטה להכניס את ההטבה הזאת לבסיס השכר.

עמיר פרץ: עובד שמשתכר 30 אלף שקל, 3% תוספת היו מכסים לו את החשמל ומשאירים לו גם עודף.

אברהם פורז: אפשר לתת סכום קצוב לכולם.

עמיר פרץ: עובד שמרוויח 4,000 שקל ומקבל חשמל חינם, בשבילו זה 20% מההכנסה.

אברהם פורז: אפשר להחליט על סכום קצוב, כלומר הגדול והקטן יקבלו אותו סכום.

עמיר פרץ: אני מכיר את ההתנדבות של כולם על חשבון אחרים.

עמיר פרץ: לא ראיתי שחברי הכנסת מתנדבים לוותר על תוספת לשכרם.

אברהם פורז: רק לפני יומיים הם ויתרו.

עמיר פרץ: אני החבר כנסת היחיד שמימשתי את זה.

עמיר פרץ: לא חיכיתי לחקיקה.

אברהם פורז: רק לפני שבוע הקפיאו את שכר חברי הכנסת.

עמיר פרץ: אתה הרי יודע שלא יקרה כלום בשכר הממוצע ולכן זה לא ישפיע.

עמיר פרץ: ראיתי איך התנהגו לפני שנה כשהשכר הממוצע עלה בעשרה אחוז.

עמיר פרץ: לא ראיתי אותך תורם שקל.

עמיר פרץ: אני תרמתי, כי אני לא מדבר במוסר כפול כמו הרבה חברים שיושבים כאן.

עמיר פרץ: את התוספת של 16% תרמתי בשיק למעון לנשים מוכות ולא חיכיתי לשום דבר.

עמיר פרץ: (הפסקה) עובדי חברת חשמל יודעים שהעניין של חשמל חינם מזיק להם.

עמיר פרץ: העניין הפך לנקודה שממקדים אליה את האש וחושפים אותה מעת לעת.

עמיר פרץ: לא אחת היתה התלבטות ביני לבין יורם אוברקוביץ אם לא כדאי לגמור את הפרשה הזאת ולהכניס את זה לתוך בסיס השכר.

עמיר פרץ: אבל אנחנו יודעים שהכנסה לבסיס השכר מטיבה עם החזקים בתוך ההסכם הקיבוצי ומפלה באופן משמעותי את החלשים.

אברהם פורז: מדוע שלא תבקשו סכום קצוב לכל עובד, גדול כקטן, עשיר כעני?

עמיר פרץ: כשאתה לוקח עלות ואתה אומר שזה שווה נניח 3% - -

אברהם פורז: אבל גם אלה שיש להם משכורת של 3,000 שקל יכולים לצרוך כמו אלה שמרוויחים 100,000.

עמיר פרץ: אנחנו מתעקשים למשל על כל מיני סעיפי רווחה שקיימים בהסכמים קיבוציים, כמו למשל מתנה לחגים.

עמיר פרץ: כל העובדים משלמים 0.4% דמי חבר לוועד ובמתנה לחג, נניח שמקבלים אלף שקל, העובד שה-0.4 שלו הוא מ-3,000 שקל לא דומה לעובד שה-0.4 שלו הוא מ-20,000 שקל.

אברהם פורז: מדוע לא תיתנו סכום קצוב לכל אחד, זהה, אחיד?

עמיר פרץ: אני מנסה להסביר לך את העיקרון, שסעיפי רווחה שהם סעיפים שלא קשורים לשכר, הם בדרך כלל סעיפים שמטיבים עם הקבוצות החלשות באותו מפעל.

עמיר פרץ: זה כלל, כי החלק היחסי של אותה הטבה אל מול השכר שלו, תמיד יותר גבוה.

עמיר פרץ: אני חושב שמה שצריך לעשות, אם גם יורם אוברקוביץ יסכים לכך, שאנחנו נעשה מאמץ להגיע להסכם קיבוצי עם ההנהלה.

עמיר פרץ: אני מציע שהיושב ראש ייתן לנו ארבעה חודשים - -

אברהם פורז: זה הרבה זמן.

עמיר פרץ: אני מכיר את הנושא ואני יודע שהוא נושא מאוד מסובך.

עמיר פרץ: אני מתחייב שב-10 באפריל אני אתייצב בפני הוועדה ואביא הסכמות.

עמיר פרץ: אם לא נגיע להסכמות, תלך בדרך החקיקה.

אברהם פורז: מה תגובת ההנהלה לכך?

אבי ענתבי: אני מבקש להתייחס לכמה דברים שנאמרו כאן.

אבי ענתבי: אני מבקש להציג את הפאן ההנהלתי או הפאן של המעסיק בתוך כל הסוגיה הזו.

אבי ענתבי: סוגיה זו התחילה לפני שנולדתי, למרות גילי המופלג - -

יורם אוברקוביץ: ב-1927.

אבי ענתבי: הרבה לפני שכולנו נולדנו.

אבי ענתבי: הנושא של חשמל חינם זו זכות שהוקנתה לעובדים בדין על ידי המנכ"ל והמייסד הראשון של חברת החשמל, פנחס רוטנברג.

אברהם פורז: אבל אז לכל אחד היתה נורה של 25 וואט.

אבי ענתבי: אני מחזיק בידי תצהיר של אחד המנכ"לים הקודמים, יעקב פלד, שנדרש לסוגיה הזאת.

אבי ענתבי: התצהיר הזה היה בשנת 1984, אבל יעקב פלד היה מנכ"ל בשנות ה-50.

אבי ענתבי: הוא אומר: לפעילותו של מר פנחס רוטנברג ז"ל, שהיה מייסדה ומנהלה הכללי של חברת החשמל, היתה העסקת העובדים הטובים ביותר והנהגת תנאי עבודה והטבות שהיו גבוהים ומשופרים במידה ניכרת מאלה שהיו נהוגים במפעלים אחרים באותה עת.

אבי ענתבי: סמוך לאותן שנים גם הוענקה ההטבה הזאת של חשמל חינם.

אבי ענתבי: הנושא הזה טופל במהלך השנים, ומציין את זה אותו מנכ"ל, שבשנת 56' נדרש לשאלה הזאת וכבר אז נציגות העובדים הודיעה שהיא לא מוכנה לדבר.

אבי ענתבי: אני אציג את הפאן הזה, כי אני עומד מולם יום-יום על הנקודות האלה.

אבי ענתבי: הנקודות שעולות על ידי העובדים הן בעיקר שתיים: א.

אבי ענתבי: יש לנו זכות בתוך הסכמי העבודה – וזה לא הסכם בן שנתיים-שלוש או עשר ועשרים.

אבי ענתבי: פה מדובר על הסכמים ונוהגים בני שבעים ושמונים שנה – זכות מעוגנת, ואנחנו לא ממהרים לוותר עליה.

אבי ענתבי: הם אומרים לי את זה בשיחות פנים מול פנים.

אבי ענתבי: ב.

אבי ענתבי: העובדים טוענים על כך שדווקא מתלבשים על העניין של חשמל חינם.

אבי ענתבי: הרי אם יעשו סבב בכל מפעל ומפעל במדינת ישראל, במפעלים ההסתדרותיים, בחברות ממשלתיות אחרות, ב"אגד" או במפעלים פרטיים, יראו בעצם שיש הטבות.

אבי ענתבי: כל עובד יש לו הטבה.

אברהם פורז: לא הצענו לבטל, אלא הצענו להגביל.

אבי ענתבי: אז למה לוקחים דווקא את הסקטור הזה ועם תותחי-על מפעילים חוקים וכו'?

אבי ענתבי: משהו כאן לא תקין.

אבי ענתבי: לידיעתכם, היו שנים ארוכות שהחשמל המוזל היה נושא פרוץ.

אבי ענתבי: כמו שנאמר פה, אפשר היה לצרוך 30 ו-40 אלף קוט"ש לשנה.

אבי ענתבי: החבר'ה האלה, שאני לא מייצג אותם, כשהם נדרשו לשאלה הזאת וגם לשאלת התדמית, באו בהחלטה חד צדדית.

אבי ענתבי: ניסינו לקיים איתם משא ומתן על כך, אבל הם לא רצו לקיים איתנו משא ומתן, אלא באו בהחלטה חד צדדית להגביל את הצריכה ל-25 אלף קוט"ש.

אבי ענתבי: הם באו מיוזמתם והגבילו.

אברהם פורז: דרך אגב, מספר החורגים מהכמות הזאת הם רק 2.3% מהעובדים, שזה 310 עובדים.

אברהם פורז: זה נתון לפי הדוח של מבקר המדינה.

אבי ענתבי: בכל אופן, המספרים האלה קטנים.

דדי גולן: והם משלמים.

אבי ענתבי: אני מבקש להתייחס לאותם קטעי עיתונות שהיושב ראש הקריא.

אברהם פורז: יש לי את הדוח המלא ורק נעזרתי בעיתון.

אבי ענתבי: גם לנו יש את הדוח המלא.

אבי ענתבי: ציין דובר החברה, שעמדנו בקשר עם מבקר המדינה.

אבי ענתבי: כל הנתונים שמפורסמים פה הוצאו הרי מתוך נתונים של חברת החשמל, מתוך הדוחות שלנו ומתוך הטיפול שאנחנו עושים במקרים הספציפיים.

אבי ענתבי: אני, כמעסיק בחברת החשמל, דוחה ולא מקבל שעל סמך שניים או שלושה מקרים שעלו פה בדוח, מטילים סטיגמה על כלל עובדי חברת החשמל.

אבי ענתבי: יש לנו עובדים טובים, מסורים, מפעל רציני.

אבי ענתבי: רובנו ככולנו משתמשים בחשמל בתבונה, ואם היו שניים שלושה מקרים, הם "עפו" הביתה.

אבי ענתבי: כמובן שכל מה שהם צרכו יותר, גבו מהם את כל מה שמגיע.

אבי ענתבי: אני חושב שאם המבקר מעלה שניים או שלושה מקרים מתוך אוכלוסיה של 14,000 עובדים זכאים, המקרים האלה בטלים בשישים.

אבי ענתבי: לא נוח לי כמעסיק או כמנהל אגף כוח אדם בחברת חשמל ליצור ולהשתית את מערך יחסי העבודה ביני לבין הוועד על בסיס של חוקים.

אבי ענתבי: זה לא מתאים לא רק כמעסיק בחברת חשמל, אלא במשק בכלל לא אוהבים את הרעיון הזה שבאים חוקים לכפות, במקום לעשות משאים ומתנים ולגשר על הפערים בשיטה מובהרת ומוסכמת, תוך כדי שיחות וכו'.

אבי ענתבי: לפיכך, הרעיון הזה של החוק לא נראה לי.

אבי ענתבי: לא נראה לי שצריך להחליף את ההידברות ואת המשא ומתן, גם אם הוא יימשך זמן רב וגם אם צריך לעשות חריש עמוק.

אבי ענתבי: לא נוכל לעשות את זה על ידי חוק.

אבי ענתבי: זה לא נראה לי סביר, ואת זה אני אפילו אומר כהערכת מומחה.

אבי ענתבי: אנחנו מגיעים עם ארגון העובדים להרבה דברים טובים בהבנה ובוויכוחים.

אבי ענתבי: אתם יודעים שהארגון שלנו הוא חזק ומסיבי, ועם כל הכבוד להם איתם אפשר גם להגיע לדברים.

אבי ענתבי: שיטה של חוק נראית לי לא טובה.

יורם אוברקוביץ: קצת היסטוריה.

יורם אוברקוביץ: אני לא רוצה לגעת בחברי הכנסת.

יורם אוברקוביץ: אני מבקש סליחה.

יורם אוברקוביץ: הם מודל לא רע בכלל, אבל אני לא רוצה לגעת בזה.

יורם אוברקוביץ: יש לי ספר עבה על הטבות במשק.

יורם אוברקוביץ: אם היושב ראש רוצה, אני יכול לצלם לו אותו.

יורם אוברקוביץ: תמיד אמרתי, ואני אומר גם עכשיו, שאנחנו תמיד נהיה מספר שתיים של המוותרים.

יורם אוברקוביץ: תן לנו להיות מספר שתיים ואין שום בעיה בכלל.

יורם אוברקוביץ: מנסים להתמודד איתנו, זה נכון.

יורם אוברקוביץ: אנחנו הגענו לכל בית של עובד חברת חשמל.

יורם אוברקוביץ: טיפלנו בכל חריג של עובדי חברת חשמל.

יורם אוברקוביץ: אין כזה דבר שעובד חרג ולא שילם.

עמיר פרץ: אם היה, הוא טופל.

יורם אוברקוביץ: טופל בקלי קלות.

יורם אוברקוביץ: כדאי שגם תדעו שמעמידים אותם לדין משמעתי והם אפילו נקנסים.

יורם אוברקוביץ: אם יש כאלה שגם עברו את הגבול, הם הלכו הביתה בקלי קלות.

יורם אוברקוביץ: אנחנו לא חוששים לשלוח עובדים הביתה.

יורם אוברקוביץ: כדאי שתדעו שזו גם העוצמה של ארגון, שהוא גם יכול לשלוח עובדים הביתה, כאלה שלא מרגישים שהם תורמים למפעל.

יורם אוברקוביץ: לכן, אני שואל אותך, אדוני היושב ראש, לא בפעם הראשונה, למה לך להתעסק איתנו?

יורם אוברקוביץ: בכל מקום בעולם, כולל גרמניה, לעובדי חברת חשמל אין בכלל מונים.

יורם אוברקוביץ: אז אתה יכול לבדוק אותנו עד כמה שאתה רוצה, אבל שם אין שעונים.

אברהם פורז: הם לא משלמים בכלל?

יורם אוברקוביץ: לא.

דוד ביטון: אני חושב שזו סכנה גדולה ביותר שחקיקה תתערב בהסכמי עבודה.

דוד ביטון: זה דבר מאוד מסוכן שעלול להיות חרב פיפיות, זה דבר שעלול להתסיס כל פעם מחדש מגזר אחר.

דוד ביטון: חבר הכנסת עמיר פרץ כיוון בדיוק לעיקר וייצג נכונה את הדברים.

דוד ביטון: לכן אני סבור שצריך להסיר את ההצעה הזאת מסדר היום.

אברהם פורז: היום אני לא אקיים את ההצבעה - -

עמיר פרץ: כדאי לקבל את הפשרה שהצעתי, כדי שתהיה לנו מוטיבציה להידבר.

אברהם פורז: לצערי, חבר הכנסת פרץ, אתה רוצה הידברות, אבל נציגי העובדים לא מוכנים.

אברהם פורז: הם אומרים באופן חד משמעי, שמבחינתם הם לא מוכנים לשום דבר.

עמיר פרץ: הם לא אמרו את זה.

אברהם פורז: בואו נצא מתוך הנחה שוועדת הכלכלה תאשר את החוק לקריאה ראשונה.

אברהם פורז: לאחר התהליך הזה אני מוכן לא להביא את הצעת החוק לדיון במליאה, ולהמתין פרק זמן כלשהו.

אברהם פורז: אני חושב שאם רוצים לגמור, אפשר לגמור תוך חודש.

אברהם פורז: אם לא רוצים לגמור, זה יכול להימשך עוד מאה שנה.

אברהם פורז: אני חושב שטובת עובדי חברת החשמל ולתדמיתם זה להגיע להסכם עם הנהלת החברה ולהגביל את הצריכה ל-12,000 קוט"ש.

אברהם פורז: דיברנו בזמנו גם על הסדר כלשהו שהחברה תתרום.

אברהם פורז: העסק הזה לא אסתיטי.

אברהם פורז: אני מתכוון להביא במועד קרוב את הצעת החוק להצבעה בוועדה הכלכלה.

אברהם פורז: אם יהיה רוב כדי להעביר את ההצעה למליאה, אני אמתין זמן כלשהו עד לקיום הדיון במליאה, כדי לראות אם אתם מגיעים להסכם.

אברהם פורז: אני חושב שחודש או חודש וחצי זה זמן סביר, מה גם שבחודש הקרוב אנחנו עסוקים עם דברים אחרים.

אברהם פורז: אם תגיעו להבנה – בסדר.

יורם אוברקוביץ: צריך אולי להמתין עד אחרי הבחירות להסתדרות.

אברהם פורז: לא צריך להמתין לכלום, כי אם אתם רוצים לנהל משא ומתן בעידודו של יושב ראש ההסתדרות, חבר הכנסת פרץ, אני ממש מעודד אתכם לכך.

אברהם פורז: ההצעה הזאת כבר עברה פעם בקריאה מוקדמת והגיעה לוועדת העבודה והרווחה.

אברהם פורז: היא הגיעה גם פעם לוועדת הכלכלה בראשותה של שושנה ארבלי.

אברהם פורז: פעם אחרת היא הגיעה לוועדת העבודה והרווחה כאשר יוסי כץ היה היושב ראש.

אברהם פורז: אז דובר על הסדר ושיהיה משא ומתן.

אברהם פורז: דרך אגב, אם מדובר על תוספת שכר, לדעתי זה יכול להינתן.

אברהם פורז: אני לא מציע ביטול החשמל חינם.

אברהם פורז: נכון שגם במקומות עבודה אחרים עובדים נהנים מהטבות.

אברהם פורז: באל-על יש טיסות חינם, אבל לא ללא הגבלה.

אברהם פורז: נדמה לי שאפשר פעם בשנה.

דדי גולן: על בסיס מקום פנוי, ועכשיו יש הרבה מאוד מקומות פנויים.

אברהם פורז: גם אם יש מקומות פנויים העובד לא יכול לנסוע יום-יום.

אברהם פורז: יש הגבלה של מספר הטיסות.

אברהם פורז: נדמה לי שלעובד יש כרטיסי טיסה לבני המשפחה רק פעם בשנה.

אברהם פורז: יש עוד מקומות שכנראה יש בהם הטבות לעובדים.

אברהם פורז: יכול להיות שעובדי בזק נהנים משיחות מוזלות וכו', אבל בכל מקרה בכל המקומות זה מוגבל.

דוד ביטון: זה מנה פלאפל ביום.

אברהם פורז: אני חושב שתקרה של 12,000 קוט"ש חשמל חינם זה דבר סביר ועל היתר אני מציע שיתנהל משא ומתן בין ההנהלה לבין העובדים.

אברהם פורז: תמצאו איזשהו מודוס שבו הם יסכימו, כמו שהם הסכימו לרדת ל-24,000 קוט"ש מרצונם.

אברהם פורז: אז אני אוריד את הצעת החוק.

אברהם פורז: אני רוצה להדגיש שלגבי 50% מהעובדים זה בכלל לא נוגע, כי הם צורכים פחות.

דוד ביטון: הנתונים שיש לך אינם נכונים.

דוד ביטון: היום הצריכה הממוצעת היא כ-8,000 קוט"ש.

אברהם פורז: לפי זה ל-60% מהעובדים החוק לא מפריע ואולי אפילו ליותר.

אברהם פורז: נשארו כ-30%.

אברהם פורז: לא שווה בשביל זה לעשות חוק?

עמיר פרץ: ההצעה של חבר הכנסת פורז מקובלת.

עמיר פרץ: אנחנו נהיה בקשר ונראה מה עושים.

עמיר פרץ: חשוב לי לומר שחבר הכנסת פורז עושה את זה, כי הוא מאמין בזה.

דוד ביטון: כשהוא יושב במטוס, הוא יודע אם זה שיושב לידו משלם?

דוד ביטון: כשהוא שולח את הבן לאוניברסיטה הוא יודע אם זה שלידו משלם?

אברהם פורז: אתה רוצה להגיד לי שבאל-על מרמים וכולם נוסעים בחינם?

דוד ביטון: יש לנו ספר עבה של כל ההטבות.

דוד ביטון: אתה רוצה להכניס את המשק לסחרור?

דוד ביטון: לאן אתה רוצה להגיע?

אברהם פורז: חבר הכנסת עמיר פרץ מייצג גם את עובדי אל-על והוא יודע שיש להם הגבלה על הנסיעות חינם.

דוד ביטון: זה יהיה כמו אש בשדה קוצים.

עמיר פרץ: יש לנו ניסיון של יום וחצי יותר מאלה שיושבים בוועדות האלה.

דוד ביטון: אבל לא יכול להיות שכל חצי שנה, כמו שעון, זה יעלה.

דוד ביטון: זה לא יכול להיות, כי זה מגמתי נגד ציבור שלם, שהוא ציבור מסור, עובד ונאמן.

דוד ביטון: לא יכול להיות דבר כזה.

עמיר פרץ: לחבר הכנסת פורז יש את אג'נדה שלו.

עמיר פרץ: לכל אחד יש את תפיסת העולם שלו.

עמיר פרץ: אנחנו מתנגשים בהרבה דברים, כמו למשל בחוק שכר מינימום שהוא מתנגד לו.

עמיר פרץ: זו דמוקרטיה.

עמיר פרץ: לזכותו ייאמר שהוא גם איש שפתוח לשמוע.

עמיר פרץ: אני לא מקבל את דעותיו והוא לא מקבל את דעותיי וברוך השם הוא מתפרנס מהמריבות איתי ואני מתפרנס מהמריבות איתו.

עמיר פרץ: אני מציע שאני אתחיל את ההידברות ואהיה בקשר עם חבר הכנסת פורז, כדי שנתאם בינינו.

אברהם פורז: תגיד לי את האמת אם זה מתקדם.

אברהם פורז: אם אתה רואה שחוזרים לרוטנברג, נלך עם החוק.

יורם אוברקוביץ: האמת היא שהוא נתן והוא צריך לקחת.

אברהם פורז: החרדים מאמינים בתחיית המתים, אבל אני לא.

אדוארד בלאו: אני פונה לעובדים ולהסתדרות – אם התהליך הזה של הידברות אכן מבשיל, שייעשה כל מאמץ שזה יקרה בקדנציה של שר התשתיות הנוכחי.

עמיר פרץ: תן לנו להשתחרר מהמצב הזה שממשלה מתנגדת והשר שולח את סגנית השר להגיד שהיא בעד.

אברהם פורז: חבר הכנסת פרץ, יש לי בשורה טובה בשבילך.

אברהם פורז: אני אמור לעשות רוטציה בראשות ועדת הכלכלה בחודש יולי, אז זה צריך להיות בקדנציה שלי.

עמיר פרץ: הצעתי לקיים דיון נוסף ב-15 באפריל.

אברהם פורז: זה רחוק מדיי.

אברהם פורז: תוך שבועיים תן לי תשובה איפה אתה עומד.

עמיר פרץ: גם אני עסוק.

עמיר פרץ: בחודש דצמבר אני אהיה מאוד עסוק, כמו שאתה תהיה מאוד עסוק בחודש זה.

עמיר פרץ: קשה לי להאמין שפרט לפגישת הבהרה אחת אוכל לעשות עוד משהו.

אברהם פורז: אני אביא את זה לדיון בוועדה בתחילת ינואר ואתה תגיד לי אם יש סיכוי.

אברהם פורז: אם יש סיכוי, אני אשמח מאוד שזה יקרה בלי התערבות של חקיקה.

אברהם פורז: אני מודה לכולם, הישיבה נעולה.

אברהם פורז: - - - - - - - - - -